Predkladacia správa

         
Slovenská republika sa v súčasnosti zúčastňuje na aktivitách medzinárodného spoločenstva pri nastolení mieru a na pomoci pri obnove Iraku účasťou v koaličnej operácii Iracká sloboda, vo výcvikovej misii NATO (NTM-I) a podporuje misiu OSN. Slovenská republika zároveň podporila zriadenie asistenčnej misie OSN v Iraku UNAMI (United Nations Assistance Mission in Iraq).  
           
           V súvislosti s budovaním stabilného bezpečnostného systému Irackej republiky je jedným z najefektívnejších príspevkov, ktoré sú podporované medzinárodným spoločenstvom, poskytnutie pomoci vo forme darovania vojenského materiálu pre bezpečnostné zložky Irackej republiky. Slovenská republika, v snahe aktívne podporiť budovanie bezpečnostných síl Irackej republiky, má záujem na tento účel bezodplatne poskytnúť prebytočný vojenský materiál vo vlastníctve štátu v správe Ministerstva obrany Slovenskej republiky, o ktorý prejavila záujem iracká strana. Ide o rovnakú formu pomoci, akú poskytla vláda Slovenskej republiky v súvislosti s budovaním Afganskej národnej armády, a to na základe Dohody medzi vládou Slovenskej republiky a vládou Afganskej islamskej republiky o darovaní vojenského materiálu, podpísanej v Kábule 23. februára 2006 v súlade s uznesením vlády Slovenskej republiky č. 41 z 18. januára 2006.

           Vzhľadom na  skutočnosť, že zákon č. 278/1993 Z. z. o správe majetku štátu v znení neskorších predpisov neobsahuje priamy právny titul pre darovanie hnuteľných vecí vo vlastníctve štátu na uvedený účel, realizuje sa predmetný príspevok Slovenskej republiky podľa § 1 ods. 3 tohto zákona formou medzinárodnej zmluvy, ktorou je Slovenská republika viazaná. Z dôvodu, že vojenský materiál netvorí predmet obchodovania a jeho darovanie bude úlohou Ministerstva obrany Slovenskej republiky na základe záväzku vyplývajúceho z medzinárodnej zmluvy, nevzťahuje sa naň, s prihliadnutím na článok 2 ods. 2 Ústavy Slovenskej republiky, zákon č. 179/1998 Z. z. o obchodovaní s vojenským materiálom a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. 

          Predložený návrh dohody obsahuje špecifikáciu vojenského materiálu (munícia) vrátane vyhlásenia vlády Irackej republiky, že nepredá ani iným spôsobom neprevedie časť vojenského materiálu bez súhlasu vlády Slovenskej republiky na tretiu stranu a vláda Slovenskej republiky má právo odstúpiť od tejto dohody za predpokladu, že nebudú  dodržané zmluvné záväzky. Po schválení predmetného návrhu vo vláde Slovenskej republiky a pred podpísaním dohody splnomocnenými predstaviteľmi zmluvných strán predloží Ministerstvo obrany Slovenskej republiky Ministerstvu hospodárstva Slovenskej republiky klasifikáciu darovaného vojenského materiálu podľa výnosu Ministerstva hospodárstva Slovenskej republiky č. 4/2005 (v členení hlavná kategória a príslušná položka). Ministerstvo obrany Slovenskej republiky zároveň oznámi Ministerstvu hospodárstva Slovenskej republiky a colným orgánom vývoz vojenského materiálu, a to v termíne najmenej jeden týždeň pred uskutočnením tohto vývozu. 

            Predkladaný návrh dohody bol spracovaný v súčinnosti s Najvyšším veliteľstvom spojeneckých síl v Európe a irackou stranou. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva. Predložený návrh zmluvy nie je medzinárodnou zmluvou podľa čl. 7 ods. 5 Ústavy Slovenskej republiky.

        Uzavretie predmetnej dohody nemá finančný, ekonomický, environmentálny vplyv a nezakladá vplyv na zamestnanosť a podnikateľské prostredie.